Diari Oficial de la Generalitat Valenciana


Sumari del DOGV 4951, del 22-02-2005 (2005/1883)

DECRET 35/2005, de 18 de febrer, del Consell de la Generalitat, pel qual es regula l'organització i funcionament de la Comissió de Protecció Civil de la Comunitat Valenciana.
------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2005/02/18/35/dof/vci/html**

### Dades del document

Número de DOGV
:   4951

Data del DOGV
:   22-02-2005

Secció del DOGV
:   I. DISPOSICIONS GENERALS

Número del document
:   2005/1883


Data del document
:   18-02-2005

Organisme emissor
:   Conselleria de Justícia i Administracions Públiques

Tipus de document
:   Decret

Anàlisi jurídica

 Descriptors 

:   * Comissió de Protecció Civil de la Comunitat Valenciana
    * reglament intern
    * protecció civil
    * legislació

DECRET 35/2005, de 18 de febrer, del Consell de la Generalitat, pel qual es regula l'organització i funcionament de la Comissió de Protecció Civil de la Comunitat Valenciana. [2005/X1883]
  
L'aprovació de la Llei 9/2002, de 12 de desembre, de la Generalitat, de Protecció Civil i Gestió d'Emergències de la Generalitat, comporta necessàriament, segons el que establix l'article 23, l'aprovació d'un nou decret, del Consell de la Generalitat, que determine la composició, organització i funcionament de la Comissió de Protecció Civil de la Comunitat Valenciana.
  
Igualment, la recent reestructuració de les distintes Conselleries i departaments del Consell de la Generalitat, i també la nova estructura organitzativa regulada en el Decret 181/2004, d'1 d'octubre, del Consell de la Generalitat, pel qual es va aprovar el Reglament Orgànic i Funcional de la Conselleria de Justícia i Administracions Públiques, incidixen en la necessària modificació del Reglament de la Comissió en vigor.
  
En conseqüència, amb l'informe previ favorable del Ple de la Comissió de Protecció Civil de la Comunitat Valenciana, a proposta del conseller de Justícia i Administracions Públiques, conforme amb el Consell Jurídic Consultiu de la Comunitat Valenciana, i després de la deliberació del Consell de la Generalitat, en la reunió del dia 18 de febrer de 2005,
  
DECRETE
  
Article 1. Caràcter
  
La Comissió de Protecció Civil de la Comunitat Valenciana és l'òrgan col·legiat de caràcter consultiu, deliberant, coordinador i homologador en matèria de protecció civil.
  
Article 2. Funcions
  
La Comissió de Protecció Civil de la Comunitat Valenciana, dins del seu àmbit d'actuació, exercirà les funcions següents:
  
1. Participar en la coordinació de les accions dels òrgans relacionats amb la protecció civil.
  
2. Homologar els plans municipals de protecció civil.
  
3. Informar les normes tècniques que es dicten, en l'àmbit territorial de la Comunitat Valenciana, en matèria de protecció civil.
  
4. Informar el Pla Territorial d'Emergències de la Comunitat Valenciana, els plans especials i els procediments d'actuació de la Comunitat Valenciana.
  
5. Estudiar i informar en relació amb la programació, desplegament i execució de les actuacions preventives en matèria de protecció civil a què es referix l'article 14 de la Llei 2/1985, de 21 de gener, sobre protecció civil.
  
6. Informar durant la seua elaboració els projectes de disposicions legals o reglamentàries desplegats per la Generalitat que, pel fet d'afectar la seguretat de persones i béns, tinguen relació amb la protecció civil.
  
7. Proposar els òrgans competents, quan calga, la revisió de les disposicions vigents sobre seguretat d'empreses, activitats, edificacions, indústries, mitjans de transport col·lectiu, espectacles, locals i servicis públics, que tinguen relació amb la protecció civil.
  
8. Estudiar i proposar l'adopció de mesures preventives tendents a evitar, en la mesura en què siga possible, els riscos, catàstrofes o calamitats públiques i les conseqüències perjudicials que se'n deriven.
  
9. Sol·licitar de qualsevol entitat o persona física o jurídica la informació necessària per a elaborar els estudis i les propostes i executar les funcions que li són atribuïdes.
  
10. Promoure, a través de les Administracions competents, el foment de les agrupacions de voluntaris de protecció civil, així com la constitució d'organitzacions d'autoprotecció.
  
11. Totes aquelles altres que legal o reglamentàriament li siguen atribuïdes.
  
Article 3. Funcionament
  
1. La Comissió de Protecció Civil de la Comunitat Valenciana funcionarà en Ple i en Permanent.
  
2. Per a l'estudi d'assumptes concrets, dins de les competències de la Comissió de Protecció Civil de la Comunitat Valenciana, podran crear-se comissions tècniques o grups de treball.
  
Article 4. Composició
  
El Ple de la Comissió estarà constituït pels membres següents:
  
1. President: el conseller competent en matèria de protecció civil.
  
2. Vicepresident: el secretari autonòmic competent en matèria de protecció civil.
  
3. Secretari general: el director general competent en matèria de protecció civil.
  
4. Vocals:
  
a) Set representants de l'administració de la Generalitat, amb categoria mínima de director general, designats pel conseller competent en matèria de protecció civil, entre aquells que ostenten competències en matèria de sanitat, servicis socials, obres públiques, transports, indústria, medi ambient i coordinació de l'acció de l'administració de la Generalitat.
  
b) Quatre representants de l'administració de l'Estat, designats per l'òrgan competent de la citada Administració.
  
c) Un diputat de cadascuna de les diputacions provincials de les províncies de la Comunitat Valenciana, designats pels seus presidents.
  
d) Els alcaldes dels municipis capitals de província de la Comunitat Valenciana.
  
e) Tres alcaldes designats per un període de quatre anys, pel conseller competent en matèria de protecció civil a proposta de la Federació Valenciana de Municipis i Províncies, un en representació de cadascun dels grups de municipis següents:
  
- Fins a 5.000 habitants.
  
- Entre 5.001 i 20.000 habitants.
  
- Més de 20.000 habitants.
  
5. Secretari d'actes: un funcionari del grup A de l'àrea competent en matèria de protecció civil, el qual actuarà amb veu però sense vot, designat pel conseller competent en matèria de protecció civil. Les funcions d'este són les que establix la Llei 30/1992, de 26 de novembre, per al secretari i la seua assistència és exigible als efectes de la constitució vàlida de la sessió.
  
Article 5. La Permanent
  
1. La Permanent de la Comissió té com a finalitat essencial la d'assegurar la continuïtat de l'activitat en els períodes compresos entre els plens successius. En conseqüència, es responsabilitza de l'elaboració dels criteris i les propostes, de l'estudi i informe de programes, projectes i accions i del seguiment i l'avaluació de les activitats de les comissions tècniques i els grups de treball. La Permanent de la Comissió realitzarà, igualment, les funcions l'exercici de les quals li siguen delegades pel Ple. La Permanent informarà al Ple sobre les actuacions que duga a terme.
  
2. La Permanent estarà constituïda pels membres següents:
  
a) President: el director general competent en matèria de protecció civil.
  
b) Vocals: tres dels representants de la Generalitat integrats en el Ple de la Comissió, designats pel president de Comissió, els tres alcaldes dels municipis capitals de província, i dos representants per cadascuna de les resta d'Administracions Públiques incorporades al Ple, designats pel conseller competent en matèria de protecció civil, excepte per al cas dels representants de l'administració de l'Estat, que seran designats per l'autoritat que els va nomenar.
  
c) Secretari d'actes: el mateix funcionari designat com a secretari d'actes del Ple. Les funcions del qual són les que establix la Llei 30/1992, de 26 de novembre, per al secretari i la seua assistència és exigible als efectes de la constitució vàlida de la sessió.
  
3. Les convocatòries a les reunions de la Permanent es notificaran a tots els components del Ple els quals, en funció dels temes a tractar, podran assistir-hi amb veu i sense vot. Tot això sense perjuí dels qui, conforme a l'apartat 2, componen la Permanent.
  
4. El president i el vicepresident del Ple podran assistir a les reunions de la Permanent i presidir-les amb veu i vot.
  
Article 6. Adquisició i pèrdua de la condició de membre de la Comissió
  
Després de la pèrdua de condició d'alcalde d'un vocal de la Comissió, el substituirà com a vocal aquell que el succeïsca en el seu lloc com a alcalde del citat municipi.
  
Si es produïx el cessament o la revocació d'algun membre del Ple o de la Permanent, l'autoritat que el va nomenar designarà la persona que ocuparà el lloc vacant en la Comissió.
  
Article 7. Convocatòria de tècnics no membres
  
Als efectes consultius, podran ser convocats a les reunions del Ple de la Comissió altres representants de la Generalitat o d'institucions o entitats locals de la Comunitat Valenciana, així com els components de les comissions tècniques o grups de treball i persones de reconeguda competència professional o científica quan així ho requerisca la naturalesa dels assumptes a tractar, els quals participaran amb veu i sense vot.
  
Serà decisió del Ple o del president convocar dites persones i la invitacio a assistir-hi serà feta pel president
  
Article 8. Comissions tècniques i grups de treball
  
1. Podran crear-se comissions tècniques i grups de treball, les quals estaran integrats per membres de la Comissió de Protecció Civil de la Comunitat Valenciana i persones dependents de les Administracions Públiques concurrents en el seu territori i, també, de les entitats públiques o privades que, en raó de l'objecte per al qual van ser creades, s'estimen necessaris.
  
2. La creació de les comissions tècniques i els grups de treball s'aprovarà per acord del Ple de la Comissió o per la Permanent i, en este cas, haurà de ser ratificada pel Ple en la primera reunió posterior.
  
3. Els documents elaborats per les comissions tècniques i els grups de treball seran elevats, per a coneixement previ, a la Permanent i, posteriorment, esta les elevarà al Ple, per a la seua consideració.
  
Article 9. Suport administratiu de les comissions tècniques
  
Les secretaries del Ple i de la Permanent de la Comissió de Protecció Civil de la Comunitat Valenciana actuaran com a suport administratiu permanent.
  
Article 10. Règim administratiu
  
El règim de constitució, convocatòria, adopció d'acords i, en general, de funcionament de la Comissió de Protecció Civil de la Comunitat Valenciana, com a òrgan col·legiat, es regirà pel que establix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 11. Reunions ordinàries i extraordinàries
  
El Ple i la Permanent es reuniran, com a mínim, una vegada cada dotze i sis mesos, respectivament, en sessió ordinària i, amb caràcter extraordinari, quan ho considere necessari el seu president.
  
El Ple i la Permanent es podran reunir amb caràcter extraordinari a instància d'un terç dels seus components.
  
Article 12. Pla de Treball en matèria de Protecció Civil
  
El Ple aprovarà, tot respectant l'autonomia i les competències de cadascun dels seus membres, el pla de treball en matèria de protecció civil dels organismes representats en la Comissió de Protecció Civil, el qual ha de contindre els programes, projectes i accions a desplegar per la Comissió a curt, mitjà i llarg termini.
  
DISPOSICIÓ DEROGATÒRIA
  
Queda derogat el Decret 202/1999, de 3 de novembre, del Consell de la Generalitat, pel qual es regula l'organització i funcionament de la Comissió de Protecció Civil de la Comunitat Valenciana.
  
DISPOSICIÓ FINAL
  
El present decret entrarà en vigor l'endemà de la publicació en el Diari Oficial de la Generalitat Valenciana.
  
València, 18 de febrer de 2005
  
El president de la Generalitat,
  
FRANCISCO CAMPS ORTIZ
  
El conseller de Justícia i Administracions Públiques,


Còpia Permalink ELI